สศค.เล็งปรับขึ้นภาษีมูลค่าเพิ่ม
สศค.เผยอยู่ระหว่างเดินหน้าศึกษาปรับโครงสร้างภาษีทั้งระบบ แย้มอาจปรับเพิ่มภาษีมูลค่าเพิ่ม
12 ก.ค. 2553

สศค.เผยอยู่ระหว่างเดินหน้าศึกษาปรับโครงสร้างภาษีทั้งระบบ แย้มอาจปรับเพิ่มภาษีมูลค่าเพิ่ม
นายเอกนิติ นิติทัณฑ์ประภาศ ผอ.สำนักนโยบายเศรษฐกิจมหภาค สำนักงานเศรษฐกิจการคลัง (สศค.) เปิดเผยว่า สศค. อยู่ระหว่างศึกษาการปรับโครงสร้างภาษีทั้งระบบ เพื่อให้เกิดความเป็นธรรมและสอดคล้องกับรายจ่ายภาครัฐที่เพิ่มขึ้น เพื่อไม่ให้กระทบต่อฐานะการคลัง  หลังรัฐบาลเน้นนโยบายรัฐสวัสดิการ โดยเร่งปรับโครงสร้างภาษี ที่ยังจัดเก็บไม่ได้ตามเป้าหมายที่วางไว้ โดยเฉพาะ ภาษีเงินได้บุคคลธรรมดา ซึ่งกำหนดอัตราการจัดเก็บแบบก้าวหน้า โดยพบว่า สิทธิการลดหย่อนต่าง ๆ ที่รัฐเสนอให้ถูกบิดเบือน โดยผู้มีรายได้สูงกลับได้ลดหย่อน และมีผลทำให้เสียภาษีน้อยกว่าผู้มีรายได้น้อย  จึงอาจคงค่าลดหย่อนบางส่วนไว้
ขณะเดียวกันยังจะพิจารณาเพิ่มรายได้ จากการจัดเก็บภาษีมูลค่าเพิ่ม(VAT) จากปัจจุบันที่เก็บในอัตรา 7% ซึ่งหากปรับขึ้นอีก 1% ภาครัฐ จะมีรายได้จากการจัดเก็บภาษี เพิ่มขึ้น 5 หมื่นล้านบาท  โดยการจะยกเลิกการลดหย่อน หรือ เก็บภาษีมูลค่าเพิ่มหรือไม่นั้น อยู่ที่การตัดสินใจของรัฐบาล